
REPUBLIKA HRVATSKA						          		
VARAŽDINSKA ŽUPANIJA
OPĆINA TRNOVEC BARTOLOVEČKI
OPĆINSKA NAČELNICA

KLASA: 363-05/26-05/15
URBROJ: 2186-29-03-26-1                                                                   
Trnovec, 22. listopad 2026.                                                                     

               Na temelju  članka 11. stavka 3. Zakona o grobljima (“Narodne novine” broj 78/25 i 80/25-ispravak) i  članka 57. Statuta Općine Trnovec Bartolovečki (“Službeni vjesnik Varaždinske županije” broj 15/21 i 88/25)  općinska načelnica Općine Trnovec Bartolovečki dana 22. listopada 2026. godine, donosi

1. ODLUKU
o ponašanju na groblju

Članak 1.
   Ovom Odlukom Uprava groblja određuje radno vrijeme groblja i vrijeme ukopa, načine i primjereno vrijeme za obavljanje radova na groblju te pravila ponašanja na groblju koje vrijede za korisnike grobnih mjesta i posjetitelje.

Članak 2.
   Na području Općine Trnovec Bartolovečki postoje dva (2) mjesna groblja:
· mjesno groblje Bartolovec u Bartolovcu, Varaždinska ulica 89 i
· mjesno groblje Šemovec u Šemovcu, Koprivnička ulica 74C

I. RADNO VRIJEME I VRIJEME UKOPA
Članak 3.
                Groblja su otvorena za korisnike grobnih mjesta i posjetitelje svaki dan u ljetnom periodu (01. travnja do 30. rujna) od 07,00 do 21,00 h, a u zimskom periodu (01. listopad do 31. ožujka) od 08,00 do 18,00 h.

Članak 4.
Obavljanje uslužne komunalne djelatnosti ukopa pokojnika unutar groblja Bartolovec i Šemovec povjereno je trgovačkom društvu Čistoća d.o.o. Varaždin, Ognjena Price 13, OIB 02371889218.
Ispraćaji i ukopi na mjesnom groblju obavljaju se radnim danom između i uključujući 13:00 sati i 15:00 sati.
Ispraćaji i ukopi mogu se obavljati i subotom u vremenu između i uključujući 12:00 sati i 14:00 sati samo ako prvi radni dan nakon vikenda pada na blagdan ili drugi neradni dan utvrđen Zakonom.
Ukop pokojnika ne obavlja se nedjeljom, blagdanom i praznikom.
Ukop se prijavljuje trgovačkom društvu koje obavlja komunalnu uslugu ukopa, radnim danom od 07:00 do 18:00 sati, a neradnim danom, praznikom i blagdanom od 10:00 do 18:00 sati (za ugovaranje ukopa van radnog vremena od 15:00 do 18:00 sati ili neradnim danom, praznikom i blagdanom od 10:00 do 18:00 sati naplaćuje se iznos od 5,00 € bez PDV-a po pogrebu).
Zbog organizacije i raspoređivanja radnika koji sudjeluju na ceremoniji sahrane poziv službenoj osobi za organizaciju ukopa upućuje se najkasnije do 13:00 sati za ukope koji se obavljaju sljedećeg dana.
Za pozive upućene nakon 13:00 sati ukop nije moguće obaviti sljedećeg dana.
Preuzimanje i smještaj pokojnika na odar ili u rashladni uređaj u mrtvačnici vrši se svakim radnim danom od 8:00 sati do 19:00 sati (za preuzimanje i smještaj pokojnika na odar ili u rashladni uređaj u mrtvačnici van radnog vremena radnim danom od 15:00 sati do 19:00 sati ili neradnim danom, praznikom i blagdanom od 10:00 sati do 19:00 sati naplaćuje se iznos od 19,65 € bez PDV-a po pogrebu).“
                
II. OBAVLJANJE RADOVA NA GROBLJU
Članak 5.
                Za izvođenje radova na grobnom mjestu potrebna je suglasnost Uprave groblja.
                

Za izdavanje suglasnosti izvođenja radova na grobnom mjestu korisnik grobnog mjesta obvezan je priložiti:
· zahtjev za izdavanje suglasnosti vlastoručno potpisan, s naznačenim OIB-om korisnika grobnog mjesta
· ako ima više korisnika grobnog mjesta za izvođenje radova, potrebna je suglasnost svih korisnika grobnog mjesta, a iznimno korisnik grobnog mjesta može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima i
· dva nacrta gradnje i opremanja grobnog mjesta te nacrte gravure s navedenim dimenzijama ploče i položajem i dimenzijama teksta koji odgovaraju propisanim dimenzijama i po načinu izvođenja u skladu su s okolinom.

Članak 6.
                Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su:
· početak i završetak radova prijaviti Upravi groblja,
· radove izvoditi u skladu s pravilima propisanim Odlukom o grobljima i to samo u radne dane u vremenu od 07,00 do 15,00 h,
· ne izvoditi radove prilikom održavanja ceremonije ukopa pokojnika,
· građevni materijal se može držati na groblju samo kraće vrijeme koje je neophodno za izvršavanje radova i na način da se time ne ometa promet na groblju,
· materijal prevoziti putevima i stazama koje odredi Uprava groblja,
· radilište u što kraćem roku dovesti u prvobitno stanje.
                   Uprava groblja može, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.
                   Ulazak vozila na groblje zbog izvođenja radova (kamenoklesarskih i dr. radova) moguć je samo uz prethodnu dozvolu Uprave groblja.

III. PRAVILA PONAŠANJA NA GROBLJU
Članak 7.
                   O uređenju i održavanju grobnih mjesta (grobova i grobnica) korisnici su dužni brinuti se sami i o svom trošku.
                   U slučaju zapuštenosti grobnih mjesta iste urediti po nalogu Uprave groblja.
                   Korisnici grobnog mjesta dužni su grobno mjesto održavati urednim i čistim bez narušavanja cjelokupnog izgleda groblja, izazivanja opasnosti za sigurnost posjetitelja groblja ili narušavanja stabilnosti drugih grobnih mjesta.
                   Radi očuvanja reda i mira na groblju zabranjeno je:
· onečišćenje i oštećivanje grobnih mjesta te opreme i uređaja grobnog mjesta drugih prostora na groblju,
· onečišćenje i oštećivanje puteva, staza, zelenih i drugih površina te prostora unutar groblja,
· zaustavljanje, ostavljanje i vožnja vozilima (osim vozila s dozvolom),
· ostavljanje i vožnja mopedom, motociklom, biciklom i drugim osobnim prijevoznim sredstvom,
· dovoditi pse i druge životinje,
· te svako drugo neprimjereno postupanje.
Pravilno odlagati smeće i otpad u za to predviđene koševe, kante i kontejnere.

Članak 8.
                   Uprava groblja obavijestit će nadležnu policijsku upravu ako ima saznanja o okupljanju unutar groblja koje je protivno odredbama zakona kojim se uređuju javna okupljanja, kao i o svakom ponašanju unutar groblja protivnom odredbama zakona kojim se uređuju prekršaji protiv javnog reda i mira.

IV. ZAVRŠNE ODREDBE
Članak 9.
Stupanjem na snagu ove Odluke prestaje važiti Odluka KLASA: 363-05/26-05/01  URBROJ: 2186-29-03-26-1 od 06. veljače 2026. godine.






Članak 10.
                   Ova Odluka stupa na snagu danom donošenja, a objavit će se na mrežnim stranicama Općine Trnovec Bartolovečki te na vidljivima mjestima na mjesnim grobljima u Bartolovcu i Šemovcu.



                                                                                                   OPĆINSKA NAČELNICA
                                   Verica Vitković

